น้ำมันดิบปิดวันศุกร์ปรับลง 97 เซนต์ จากแรงขายทำกำไร
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อวันศุกร์ที่ผ่านมา (17 เม.ย.) เนื่องจากนักลงทุนขายทำกำไร ภายหลังจากที่ราคาน้ำมันปรับตัวเพิ่มขึ้น 6 วันทำการติดต่อกัน ขณะเดียวกันตลาดยังได้รับแรงกดดันจากวิกฤตหนี้สินของกรีซ โดยนักลงทุนวิตกกังวลมากขึ้นว่ากรีซอาจผิดนัดชำระหนี้ในเดือนหน้า
20 เม.ย. 2558

สำนักข่าวอินโฟเควสท์รายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อวันศุกร์ที่ผ่านมา (17 เม.ย.) เนื่องจากนักลงทุนขายทำกำไร ภายหลังจากที่ราคาน้ำมันปรับตัวเพิ่มขึ้น 6 วันทำการติดต่อกัน ขณะเดียวกันตลาดยังได้รับแรงกดดันจากวิกฤตหนี้สินของกรีซ โดยนักลงทุนวิตกกังวลมากขึ้นว่ากรีซอาจผิดนัดชำระหนี้ในเดือนหน้า
ทั้งนี้ สัญญาน้ำมันดิบ WTI ส่งมอบเดือนพ.ค. ลดลง 97 เซนต์ ปิดที่ 55.74 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย. ลดลง 53 เซนต์ ปิดที่ 63.45 ดอลลาร์/บาร์เรล
ราคาน้ำมันดิบปรับตัวเพิ่มขึ้นอย่างต่อเนื่องในช่วงไม่กี่วันมานี้ เนื่องจากนักลงทุนคลายความวิตกกังวลเกี่ยวกับภาวะอุปทานพลังงานที่สูงเกินไป หลังสำนักงานสารสนเทศด้านการพลังงานของรัฐบาลสหรัฐ (EIA) รายงานว่า ปริมาณการผลิตน้ำมันดิบของสหรัฐลดลง 20,000 บาร์เรล แตะที่ 9.384 ล้านบาร์เรลต่อวันในสัปดาห์ที่แล้ว ส่วนสต็อกน้ำมันดิบในรอบสัปดาห์ที่สิ้นสุดวันที่ 10 เม.ย. เพิ่มขึ้นเพียง 1.3 ล้านบาร์เรล แตะที่ 483.7 ล้านบาร์เรล ซึ่งน้อยกว่าที่นักวิเคราะห์คาดการณ์ไว้